รัฐมนตรีว่าการกระทรวงดิจิทัลเพื่อเศรษฐกิจและสังคม ยืนยัน หน่วยงานที่เกี่ยวข้องเร่งสืบสวนหาตัวผู้กระทำผิดแฮ็กข้อมูลเว็บไซต์ศาลรัฐธรรมนูญ พร้อมเตรียมใช้งบกองทุนดีอีสนับสนุนจัดทำระบบป้องกันภัยคุกคามทางไซเบอร์ของภาครัฐ
นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม(ดีอีเอส) กล่าวถึงความคืบหน้ากรณีเว็บไซต์ของศาลรัฐธรรมนูญ (รธน.) ถูกแฮกเกอร์โจมตีระบบว่า เบื้องต้นจากการตรวจสอบศาลรัฐธรรมนูญได้จ้างบริษัทเอกชนรายหนึ่งดูแล มองว่าบริษัทอาจไม่มีมาตรการป้องกันที่เพียงพอจนทำให้แฮ็กเกอร์เข้ามาแฮ็กข้อมูลได้ ซึ่งขณะนี้ได้ปิดเว็บไซต์ดังกล่าวเป็นที่เรียบร้อยแล้วส่วนการกู้คืนข้อมูลเว็บไซต์เป็นไปได้ยากและข้อมูลส่วนใหญ่เป็นข้อมูลประชาสัมพันธ์เท่านั้น         ยืนยันว่า ขณะนี้หน่วยงานที่เกี่ยวข้องทั้งสำนักงานคณะกรรมการการรักษาความมั่นคงปลอดภัยไซเบอร์แห่งชาติ(สกมช.) และตำรวจจากกองบังคับการปราบปรามการกระทำความผิดเกี่ยวกับอาชญากรรมทางเทคโนโลยี (บก.ปอท.) อยู่ระหว่างเร่งสืบสวนสอบสวนหาผู้กระทำผิดที่เกี่ยวข้องซึ่งต้องใช้ระยะเวลา โดยผู้กระทำผิดอาจมี 2 รูปแบบ คือ เป็นทั้งคนภายในและภายนอก โดยคนในอาจเป็นแอดมินที่มีทั้งชื่อผู้ใช้งานและรหัสผ่าน ส่วนคนภายนอกอาจเป็นแฮกเกอร์ที่เป็นได้ทั้งคนในและต่างประเทศ คาดว่าเร็ว ๆ นี้จะทราบตัวบุคคลผู้ที่กระทำผิด พร้อมฝากเตือนไปยังทุกหน่วยงานราชการขอให้เพิ่มความระมัดระวังในมาตรการป้องกันความปลอดภัยในเว็บไซต์ข้อมูลข่าวสารของสำนักงาน เช่น สร้างชื่อผู้ใช้งานและรหัสผ่านที่คาดเดายาก และจ้างบริษัทที่มีความพร้อมดูแลข้อมูลอย่างมีมาตรฐาน         รัฐมนตรีว่าการกระทรวงดีอีเอส ยอมรับว่า ที่ผ่านมางานภาครัฐมีข้อจำกัดเรื่องงบประมาณในการจัดทำระบบไอทีและระบบข้อมูล ซึ่งบางหน่วยงานยังไม่มีความพร้อมในการป้องกันการโจมตีทางไซเบอร์ซีเคียวริตี้ เรื่องนี้ได้พูดคุยกับ สกมช. เพื่อจัดตั้งคณะทำงานไปพูดคุยกับทุกหน่วยงานที่มีข้อมูลและระบบคอมพิวเตอร์ เพื่อให้คำแนะนำและจัดสรรงบประมาณพัฒนาระบบ ป้องกันการจู่โจมจากแฮ็กเกอร์ได้ ซึ่งหากงบประมาณไม่เพียงพอเบื้องต้นอาจใช้งบจากกองทุนดีอี ที่มีงบต่อปีอยู่ที่ประมาณ 4,000 - 5,000 ล้านบาท เพื่อปรับปรุงระบบความมั่นคงปลอดภัยไซเบอร์ให้กับทุกหน่วยงานภาครัฐที่ไม่มีงบประมาณโดยตั้งเป้าวางแผนไว้ในปีนี้ ขณะนี้อยู่ระหว่างการเร่งศึกษาการดำเนินงาน